ORDE do 26 de xullo de 2010 pola que se habilitan os funcionarios pertencentes ao servizo competente en materia de producións gandeiras da Consellería do Medio Rural para realizar actividades inspectoras na materia relativa ao rexistro de movementos de leite.
CONSELLERÍA DO MEDIO RURAL — III. OUTRAS DISPOSICIÓNS — 30/07/2010

O artigo 54.3º da Lei 2/2005, do 18 de febreiro, de promoción e defensa da calidade alimentaria galega atribúe ao conselleiro competente en materia de agricultura a facultade de habilitar o persoal que determine para realizar funcións inspectoras, en circunstancias excepcionais debidamente motivadas.
O Real decreto 217/2004, do 6 de febreiro, polo que se regula a identificación e rexistro dos axentes, establecementos e contedores que interveñen no sector lácteo, e o rexistro dos movementos do leite, ten por obxecto, entre outras cuestións, regular o rexistro de todos os movementos de leite cru que teñan lugar entre os axentes e contedores rexistrados, incluídos os movementos de leite desde ou cara a outros países e ou control de tal rexistro.
Con tal motivo no artigo 9 do dito real decreto creou a base de datos Letra Q como ferramenta para asegurar a rastrexabilidade no sector lácteo. Esta base constitúe o soporte do rexistro xeral de Axentes do Sector Lácteo e debe conter toda a información relativa aos movementos de leite.
A base de datos Letra Q ofrece ás autoridades competentes a información que precisan para poder levar a cabo os controis administrativos necesarios para garantir o cumprimento das exixencias previstas no Real decreto 217/2004, do 6 de febreiro.
Xa que logo, o Decreto 318/2009, do 4 de xuño, polo que se establece a estrutura da Consellería do Medio Rural e do Fondo Galego de Garantía Agraria atribúe ao servizo competente en materia de producións gandeiras o desenvolvemento das accións necesarias para o control da produción gandeira, resulta coherente e plenamente xustificada a habilitación dos funcionarios integrados nese servizo para realizar funcións inspectoras e de control a través da citada base de datos Letra Q, para a verificación da correcta comunicación dos movementos de leite por parte dos obrigados, consonte o que sinala o Real decreto 217/2004, do 6 de febreiro.
Por isto, facendo uso das facultades que me confiren os artigos 34.1º da Lei 1/1983, do 22 de febreiro, reguladora da Xunta e da súa Presidencia, o artigo 11 do Decreto 245/2009, do 30 de abril, polo que se regulan as competencias territoriais da Xunta de Galicia, e o artigo 17 da Lei 30/1992, do 26 de novembro, de réxime xurídico das administracións públicas e do procedemento administrativo común, e demais disposicións de xeral aplicación,
DISPOÑO:
Artigo único.-Habilitación para realizar funcións inspectoras.
Habilítanse os funcionarios integrados no servizo competente en materia de producións gandeiras da Consellería do Medio Rural para realizar funcións inspectoras no marco do cumprimento do disposto no Real decreto 217/2004, do 6 de febreiro, polo que se regula a identificación e rexistro dos axentes, establecementos e contedores que interveñen no sector lácteo, e o rexistro dos movementos do leite.
Disposición derradeira
Primeira.-Facúltase o director xeral competente en materia de produción agropecuaria para ditar cantos actos e instrucións sexan precisos para a aplicación do disposto nesta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 26 de xullo de 2010.
Samuel Jesús Juárez Casado
Conselleiro do Medio Rural